Απόφαση της Επιτροπής

της 25ης Ιουλίου 2000

για τη θέσπιση μεταβατικών μέτρων όσον αφορά τις δοκιμές για φυματίωση βοοειδών στο πλαίσιο της οδηγίας 64/432/ΕΟΚ του Συμβουλίου

[κοινοποιηθείσα υπό τον αριθμό Ε(2000) 2259]

(Κείμενο που παρουσιάζει ενδιαφέρον για τον ΕΟΧ)

(2000/504/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 64/432/ΕΟΚ του Συμβουλίου, της 26ης Ιουνίου 1964, περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών(1), όπως τροποποιήθηκε τελευταία από την οδηγία 2000/20/ΕΚ(2), και ιδίως το άρθρο 16 παράγραφος 3,

Εκτιμώντας τα ακόλουθα:

(1) Σύμφωνα με το άρθρο 6 παράγραφος 2 στοιχείο α) της οδηγίας 64/432/ΕΟΚ, τα βοοειδή που προορίζονται για το ενδοκοινοτικό εμπόριο πρέπει να προέρχονται από εκμετάλλευση που είναι επίσημα απαλλαγμένη από τη φυματίωση των βοοειδών και, επιπλέον, στην περίπτωση ζώων ηλικίας άνω των έξι εβδομάδων, να έχουν υποστεί δοκιμές με αρνητική αντίδραση εντός 30 ημερών πριν από την αποστολή με ενδοδερμικό φυματινισμό που πραγματοποιείται σύμφωνα με τις διατάξεις που αναφέρονται στο παράρτημα Β σημείο 32 στοιχείο δ).

(2) Η προαναφερόμενη δοκιμή δεν απαιτείται εφόσον τα ζώα είναι καταγωγής κράτους μέλους ή τμήματος κράτους μέλους που έχει αναγνωρισθεί ως επίσημα απαλλαγμένο από την φυματίωση ή καταγωγής κράτους μέλους ή τμήματος κράτους μέλους με εγκεκριμένο δίκτυο παρακολούθησης.

(3) Ορισμένα κράτη μέλη δεν είναι επίσημα απαλλαγμένα από τη φυματίωση των βοοειδών και δεν έχουν ακόμη θεσπίσει δίκτυο παρακολούθησης. Εντούτοις, βάσει της οδηγίας 71/285/ΕΟΚ του Συμβουλίου(3), έχουν καθιερώσει σύστημα φυματινισμού που πραγματοποιείται από επίσημο κτηνίατρο έξω από το κοπάδι καταγωγής στις εγκεκριμένες αγορές και στους τόπους συγκέντρωσης, κατά τη διάρκεια των 30 ημερών πριν από την αποστολή σε άλλα κράτη μέλη.

(4) Από την 1η Ιουλίου 1999, η εφαρμογή του φυματινισμού για τους σκοπούς πιστοποίησης έξω από το κοπάδι καταγωγής δεν είναι πλέον σύμφωνη με την οδηγία 64/432/ΕΟΚ. Φαίνεται σκόπιμο να επιτραπεί, υπό ορισμένους όρους, έως ότου εγκριθεί δίκτυο παρακολούθησης σύμφωνα με το άρθρο 17 και εν πάση περιπτώσει για μεταβατική περίοδο όχι μεγαλύτερη των δύο ετών, να διενεργείται ο φυματινισμός εντός των 30 ημερών πριν από την αποστολή έξω από το κοπάδι καταγωγής.

(5) Τα μέτρα που προβλέπονται στην παρούσα απόφαση είναι σύμφωνα με την γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Κατά παρέκκλιση των διατάξεων του άρθρου 6 παράγραφος 2 στοιχείο α) πρώτη παράγραφος της οδηγίας 64/432/ΕΟΚ, τα κράτη μέλη που αναφέρονται στο παράρτημα μπορούν να επιτρέπουν να πραγματοποιείται ο ενδοδερμικός φυματινισμός, που απαιτείται για την πιστοποίηση των βοοειδών τα οποία προορίζονται για ενδοκοινοτικό εμπόριο, έξω από το κοπάδι καταγωγής.

2. Τα κράτη μέλη που κάνουν χρήση της παρέκκλισης η οποία προβλέπεται στην παράγραφο 1, εγγυώνται ότι τα βοοειδή ηλικίας άνω των έξι εβδομάδων πιστοποιούνται για το ενδοκοινοτικό εμπόριο μόνον εφόσον πληρούν τους ακόλουθους όρους:

- προέρχονται από κοπάδια τα οποία είναι επίσημα απαλλαγμένα από τη φυματίωση των βοοειδών, και

- έχουν αντιδράσει αρνητικά, όπως ορίζεται στο παράρτημα Β σημείο 32 στοιχείο δ) της οδηγίας 64/432/ΕΟΚ, στον ενδοδερμικό φυματινισμό που πραγματοποιείται στη διάρκεια της περιόδου των 30 ημερών πριν από την πιστοποίηση.

Άρθρο 2

Τα κράτη μέλη που χρησιμοποιούν τη διαδικασία του φυματινισμού, που αναφέρεται στο άρθρο 1, εξασφαλίζουν ώστε, τα βοοειδή που υφίστανται τις εν λόγω δοκιμές και προορίζονται για τις ενδοκοινοτικές συναλλαγές συνοδεύονται από υγειονομικό πιστοποιητικό όπως αναφέρεται στο παράρτημα ΣΤ Υπόδειγμα 1 της οδηγίας 64/432/ΕΟΚ το οποίο τροποποιείται ως εξής:

1. Στο δεύτερο εδάφιο της παραγράφου 3 του τμήματος Α οι όροι "το άρθρο 6 παράγραφος 2" αντικαθίστανται από του όρους "άρθρο 6 παράγραφος 2 στοιχεία β) και γ)".

2. Στον πίνακα, η δεύτερη περίπτωση της παραγράφου 3 του τμήματος Α, η σειρά σχετικά με το φιματινισμό και τον όρο "δοκιμή" στον τίτλο της τέταρτης στήλης καταργούνται.

3. Στο τμήμα Γ προστίθεται νέα παράγραφος με την ακόλουθη αριθμητική σειρά:

"6. Το ζώο έχει υποστεί δοκιμή για την ανίχνευση φυματίωσης των βοοειδών με αρνητικά αποτελέσματα κατά τη διάρκεια των 30 ημερών πριν από την πιστοποίηση σύμφωνα με την απόφαση 2000/504/ΕΚ της Επιτροπής ως εξής:

>ΘΕΣΗ ΠΙΝΑΚΑ>"

Άρθρο 3

Η απόφαση εφαρμόζεται έως την 1η Μαΐου 2002 το αργότερο.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες, 25 Ιουλίου 2000.

Για την Επιτροπή

David Byrne

Μέλος της Επιτροπής

(1) ΕΕ 121 της 29.7.1964, σ. 1977/64.

(2) ΕΕ L 163 της 4.7.2000, σ. 35.

(3) ΕΕ L 179 της 9.8.1971, σ. 1.

ΠΑΡΑΡΤΗΜΑ

Κράτη μέλη που αφαρμόζουν τα μέτρα που προβλέπονται στο άρθρο 1 της παρούσας απόφασης:

- Γαλλία

- Ιρλανδία.